ไทยประกันฯรุกตลาดออนไลน์
ไทยประกันชีวิตเปิดช่องทางจัดจำหน่ายผ่านสื่อออนไลน์
25 ธ.ค. 2555

ไทยประกันชีวิตเปิดช่องทางจัดจำหน่ายผ่านสื่อออนไลน์
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า บริษัทเป็นบริษัทประกันชีวิตแห่งแรกที่นำเสนอขายประกันผ่านสื่อออนไลน์ในรูปแบบใหม่ ด้วยแคมเปญ “Life Edition ชีวิตคุณเลือกได้” โดยผู้เข้าชมสามารถมีส่วนร่วมกำหนดรูปแบบของชีวิตตนเองและกำกับเป็นภาพยนตร์สั้น ผ่านเว็บไซต์ www.thelifeedition.com โดยสามารถกำหนดรูปแบบชีวิตได้มากถึง 9 ล้านรูปแบบ และในแต่ละรูปแบบจะมีบทสรุปของชีวิต ทำให้เข้าใจง่ายสำหรับทุกคน
ทั้งนี้ เพื่อให้สอดรับกับพฤติกรรมผู้บริโภคที่ใช้สื่ออินเทอร์เน็ตเพิ่มสูงขึ้น โดยเฉพาะกลุ่มคนอายุ 2039 ปี เป็นกลุ่มที่มีชั่วโมงการใช้อินเทอร์เน็ตสูง และมีความเชื่อถือข้อมูลจากอินเทอร์เน็ต โดยปี 2554 มีคนไทยที่ใช้อินเทอร์เน็ตถึง 31 ล้านคน มีบัญชีเฟซบุ๊ก 18 ล้านคน และทวิตเตอร์อีก 9 แสนคน 
ขณะเดียวกัน ผู้บริโภคมีแนวโน้มที่จะบริโภคสื่อผ่านทางสื่อดิจิตอลมากขึ้น โดยมีการคาดการณ์ว่าภายใน 5 ปีข้างหน้าจำนวนเม็ดเงินของโฆษณาบนสื่อดิจิตอลจะเพิ่มขึ้นจาก 18% เป็น 25% รองจากสื่อโทรทัศน์